Näituse esimene osa "Vaba riik" toob vaataja ette materjali, mis Nõukogude okupatsioonivõimu silmis oleks võinud olemata olla ning mille peidikutest väljatoomise eest oleks saanud karistada. Teine osa, "Kuldne kodu" tutvustab ennistatud lasteraamatuid ja mänguasju, daamirõivaid ja majapidamisvahendeid, kunstiteoseid ja albumeid, samuti seltside ja korporatsioonide elust jutustavaid esemeid. Tiina-Mall Kreemi kureeritud näitus on avatud ka veebiaadressil http://ennistatudeesti.virtuaalmuuseum.ee. Laupäeva õhtul toimuval filmiõhtul "Vaba riik" linastuvad vabariigi 20. sünnipäevaks valminud ja 90. sünnipäevaks restaureeritud filmid "Eesti Kultuurfilmi ringvaade nr 10", "Relvastatud rahvas", "Ringkäik Sõjamuuseumis", "Võitluses sündinud, rahus kasvanud" ja "Au langenuile".